section_heading: Prvi svjetski rat
paragraph_text: U veljači 1917. Krauss postaje zapovjednikom I. korpusa koji se nalazio u sastavu 7. armije kojom je na Istočnom bojištu zapovijedao Hermann Kövess. U kolovozu unaprijeđen je u čin generala pješaštva, te je zajedno s I. korpusom premješten na Talijansko bojište u sastav novoformirane 14. armije koja se nalazila pod zapovjedništvom Otta von Belowa. S I. korpusom sudjeluje u velikoj austro-njemačkoj pobjedi u Bitci kod Kobarida u kojoj je Kraussov I. korpus imao odlučujuću ulogu probivši talijanske položaje kod Flitscha.